Rosalind Lloyd

Un hanner o'r ddeuawd boblogaidd Rosalind a Myrddin yw'r gantores a'r cerddor Rosalind Lloyd neu Rosalind Owen (ganed 17 Gorffennaf 1947). Cyn iddi gwrdd â'i gŵr Myrddin Owen, gwnaeth enw iddi'i hun fel artist unigol ac aelod o'r grŵp Y Perlau. Ymddangosodd ar y gyfres boblogaidd Opportunity Knocks yn y 1970au a bu'n cyd-gyflwyno'r gyfres Sion a Siân gyda Dai Jones ar S4C. Teithiodd y byd yng nghwmni ei gŵr ac aelodau eraill o Hogia'r Wyddfa, gan ddiddanu'r gynulleidfa gyda'r delyn a'r gitâr. Fe'i hadnabu hefyd fel "Telynores Dulas". Bu'n rhan o sawl cynhyrchiad ar lwyfan gyda Cwmni Theatr Cymru fel y pantomeim Mawredd Mawr yn ogystal â cynhyrchiadau o ddramâu cerdd Gŵyl Fai Pwllheli, lle bu'n byw am nifer o flynyddoedd.

 Gyrfa 
Ganwyd Rosalind yn Llanbedr Pont Steffan yn ferch i John a Muriel Lloyd. Fe'i magwyd ar aelwyd gerddorol.

Roedd ei thadcu yn gerddor, yn arweinydd partïon a chymanfaoedd ac yn meddu ar lais tenor hyfryd. Roedd ei mam yn athrawes piano ac yn gantores adnabyddus yn ei dydd, yn gystadleydd cyson ynghyd â’i chwaer mewn eisteddfodau led led y canolbarth.

Ymunodd â’r Urdd a Chlwb Ffermwyr Ieuanc Felinfach, pryd y cafodd gyfle i ganu fel unigolyn, fel un o ddeuawd, ac fel aelod o bartïon a chorau. Roedd y capel yn fan pwysig i’w theulu ac i Rosalind ac yno y cafodd brofiadau ychwanegol yn y maes canu a diddori.

Bu'n gweithio mewn swyddfa cyfreithiwr, ac yn ddiweddarach yn siop ei rhieni, lle y cafodd fwy eto o ryddid i ymarfer ei dawn gerddorol ar y piano a’r delyn a chanu cerdd dant. Ymunodd â Chôr Coleg Dewi Sant, Llambed.

Erbyn y 1970au, roedd Rosalind yn ddigon hyderus i wynebu sialensau heriol fel unawdydd. Mentrodd gystadlu ar y rhaglen boblogaidd, Opportunity Knocks, a llwyddo i ennill sawl tro a hynny drwy ganu yn y Gymraeg. Yn dilyn y llwyddiant, daeth cyfleoedd i’w rhan ar raglenni HTV Cymru a’r BBC. Bu'n cyd-gyflwyno'r rhaglen boblogaidd Sion a Siân gyda Dai Jones. 

Cyhoeddwyd ei record gyntaf fel unigolyn Llais swynol Rosalind Lloyd ym 1970 gyda Recordiau Cambrian. Roedd y record honno yn cynnwys 4 cân wedi'u cyfansoddi gan Rosalind a'i mam.

Bu'n perfformio ar lwyfannau a'r sgrin deledu yng Nghymru gyda enwogion y cyfnod megis Tony ac Aloma, Hogia'r Wyddfa, Doreen Lewis, Emyr ac Elwyn, Beryl Hall, Hogia Llandegai, Dafydd Iwan a Dewi Pws Morris. 

Mae'n briod gyda Myrddin Owen ers 1972 ac mae ganddynt un mab, Deian.

 Recordiau 
(detholiad)
bawd|Clawr record Y Perlau

Gyda Y Perlau

 Y Perlau (Cambrian 1968)

Fel unigolyn

 Llais Swynol Rosalind Lloyd (Cambrian 1970)
 Ond I Ti Fy / Ora Pro Nobis (Phoenix 1970)
 Hen Gyfrinach / O mae'r wawr ar ddod (Cambrian 1971)
 Rosalind Lloyd (Recordiau'r Dryw)
 Rhannu'r hen gyfrinachau 1965-1975 (2018) - un gân
 Cardis ar Gân - deuawd gyda Doreen Lewis (2021) un gân 

Fel Rosalind a Myrddin
bawd|Rosalind yn canu gyda Myrddin
bawd|Rosalind yn canu 'Hen Lwybr y Mynydd' efo Myrddin

 Rosalind a Myrddin (1978)
 Dau Fel Un 
 Cofio o Hyd (1984)
 Cyngerdd y Sêr
 Dan Hwyl Wen (1996)
 Dan Gysgod y Graig (1997)
 Ail-Godi'r Llen (2005)

 Oriel 

Cyfeiriadau

Categori:Cerddoriaeth Cymru
Categori:Prosiect Wicipop
Categori:Cantorion Cymraeg
Categori:Cantorion Cymraeg o Gymru
Categori:Pobl o Geredigion
Categori:Cerddorion o Gymru
Categori:Cyfansoddwyr benywaidd o Gymru
Categori:Merched yr 20fed ganrif o Gymru
Categori:Genedigaethau 1947